**PARLAMENTUL ROMÂNIEI**

**LEGE**

**privind desființarea Companiei Naţionale de Radiocomunicaţii Navale "Radionav" - S.A. Constanţa şi modificarea unor acte normative**

**Parlamentul României adoptă prezenta lege.**

**Art. 1. –** Se desființează Compania Naţională de Radiocomunicaţii Navale "Radionav" - S.A. Constanţa, denumită în continuare RADIONAV, societate comercială pe acţiuni, cu capital integral de stat, persoană juridică română care funcționează sub autoritatea Ministerului Transporturilor, cu sediul în comuna Agigea, strada Ecluzei, nr.3, judeţul Constanţa.

**Art. 2. –** De la data desființării RADIONAV, activitatea acesteia se preia de Autoritatea Navală Română, instituţie publică cu personalitate juridică, finanţată integral din venituri proprii, aflată în subordinea Ministerului Transporturilor, cu sediul în municipiul Constanța, incinta Port Constanța, nr. 1, clădirea Autorității Navale Române.

**At. 3. – (1)** La data desființării RADIONAV, patrimoniul acesteia intră în proprietatea privată a statului, în contul acțiunilor deținute de stat la RADIONAV, și se transmite în administrarea Autorității Navale Române.

**(2)** Activele şi pasivele aferente patrimoniului se preiau de Autoritatea Navală Română pe baza situaţiilor financiare de încetare a activităţii întocmite potrivit prevederilor art. 28 alin. (11) din Legea contabilităţii nr. 82/1991, republicată, cu modificările şi completările ulterioare, anexate la protocolul de predare-preluare.

**Art. 4. – (1)** Prin derogare de la prevederile Legii nr. 500/2002 privind finanțele publice, cu modificările ulterioare, sumele aferente subvențiilor primite și neutilizate de către RADIONAV la data intrării în vigoare a prezentei legi se virează integral la bugetul de stat în termen de 15 zile de la data intrării în vigoare a prezentei legi, fără a se mai regulariza cu bugetul de stat la sfârșitul anului.

**(2)** Începând cu data intrării în vigoare a prezentei legi, veniturile obținute de Radionav se fac venit la bugetul de stat.

**(3)** Disponibilităţile în lei şi în valută ale RADIONAV existente la data intrării în vigoare a prezentei legi se virează integral la bugetul de stat în termen de 15 zile de la data intrării în vigoare a prezentei legi.

**(4)** RADIONAV are obligaţia întocmirii şi depunerii la ordonatorul de credite ierarhic superior - Ministerul Transporturilor - a situaţiilor financiare de încetare a activităţii în termen de 15 zile lucrătoare de la data intrării în vigoare a prezentei legi.

**Art. 5. –** Personalul contractual angajat al RADIONAV se preia de Autoritatea Navală Română, beneficiind de drepturile salariale acordate, potrivit legii, pentru categoriile de funcții din cadrul Autorității Navale Române.

**Art. 6. -** La data intrării în vigoare a prezentei legi, Autoritatea Navală Română preia toate drepturile şi obligaţiile RADIONAV și se substituie în toate litigiile în curs ale acesteia.

**Art. 7. -** Protocolul de predare-preluare se încheie în termen de 15 de zile de la data intrării în vigoare a prezentei legi şi cuprinde prevederile bugetare utilizate şi execuţia bugetară pe anul 2018 aferente RADIONAV, patrimoniul, celelalte drepturi şi obligaţii ce decurg din acestea, precum şi situaţiile financiare de încetare a activităţii.

**Art. 8. –** La data intrării în vigoare a prezentei legi, anexa nr. 2 la Hotărârea Guvernului nr. 21/2015 privind organizarea şi funcţionarea Ministerului Transporturilor, cu modificările și completările ulterioare, se modifică după cum urmează:

1. La litera D, punctul 2 se modifică și va avea următorul cuprins:

|  |  |  |  |  |
| --- | --- | --- | --- | --- |
| 2. | Autoritatea Navală Română | Venituri proprii | Constanța, județul Constanța | 757 |

2. La litera E, punctul 16 se abrogă.

**Art. 9. -**   Prezenta lege intră în vigoare la 30 de zile de la data publicării în Monitorul Oficial al României, Partea I.

**Art. 10. -**   La data intrării în vigoare a prezentei legi se abrogă Hotărârea Guvernului nr. 525/1998 privind înfiinţarea Companiei Naţionale de Radiocomunicaţii Navale Radionav - S.A. Constanţa, publicată în Monitorul Oficial al României, Partea I, nr. 339 din 09 septembrie 1998 și Ordonanța Guvernului nr. 17/1999 privind constituirea, organizarea şi funcţionarea Serviciului Public de Radiocomunicaţii Navale de Apel, Pericol şi Salvare, aprobată cu modificări şi completări prin Legea nr. 450/2001,cu modificările ulterioare.

Această lege a fost adoptată de Parlamentul României, cu respectarea prevederilor art. 75 şi ale art. 76 alin. (1) din Constituţia României, republicată.

|  |  |
| --- | --- |
| **PREŞEDINTELE CAMEREI DEPUTAŢILOR** | **PREŞEDINTELE SENATULUI** |
| **NICOLAE LIVIU** **DRAGNEA** | **CĂLIN-CONSTANTIN-ANTON** **POPESCU-TĂRICEANU** |